Chris Blignaut (1897–1974) was ’n Afrikaanse sakeman, sanger en liedjieskrywer. Hy was die eerste Suid-Afrikaanse sanger wat ’n kontrak met ’n platemaatskappy aangegaan het (in 1930). Van sy treffers sluit in: Ou Ryperd, Ou Tante Koba, Die Donkie en Daar Oorkant Die Spruit. Hy het altesame 120 opnames oor sy loopbaan gemaak. Christian August Blignaut is op 27 April 1897 in Johannesburg gebore. Hy was die jongste kind van Philippus Jacobus Blignaut en sy vrou, Catharina Schock. ’n Maand voor Blignaut se geboorte is sy vader aan ’n hartaanval oorlede. Hy het in Johannesburg skoolgegaan en musiek het op skool reeds ’n invloed op sy lewe gehad aangesien hy toe reeds begin het om musiek te maak en liedjies te skryf. Gedurende die Eerste Wêreldoorlog was daar in Suid-Afrika ’n droogte aan internasionale kunstenaars en toe Blignaut as agtienjarige op ’n advertensie vir sangers reageer, het hy ’n kontrak van drie weke gekry en onder die skuilnaam Harold Wise in Engels opgetree. Hy kon nie ’n bestaan voer van musiek alleen nie en het as jong man by ’n assuransiemaatskappy gewerk met musiek as sy stokperdjie.